钦定古今图书集成/明伦汇编/闺媛典/第354卷 > 《赋得东邻美人临潭水二十韵》广润
## 钦定古今图书集成/明伦汇编/闺媛典/第354卷 > 《赋得东邻美人临潭水二十韵》广润

“窈窕东邻媛，明妆绿水洲。有怀殊缱绻，无梦独夷犹。
汎瑟来湘浦，为云下楚丘。洛妃娇自倚，汉女愧同游。
靥辅宜嫣笑，丰神洵好逑。钗沉将化雀，珮响欲惊鸥。
练渚霞裾耀，兰皋路屧幽。莲花矜并蒂，罗袜诧分钩。
彳亍凌波怯，低回照面羞。却怜潭上影，还似镜中愁。
写黛双颦翠，横波并作秋。翻疑身不定，转觉意相投。”
濯发莼丝乱，牵情荇带柔。素书鱼断绝，红怨叶沈浮。
物候纷摇落，津途漫阻修。君心宁比氾，妾命宛如沤。
珠浦谁当合，龙渊孰与俦。烟帆劳倚望，江杵倍离忧。
落雁青峰外，疏灯古渡头。断肠人不见，日暮水空流。

叶共罗裙碧，花分腻颊芳。盈盈重回首，莫误逗秋光。